
Tisztelt Miniszterelnök Úr!

Bizonyára Ön előtt ismert, hogy szakszervezetünk több mint két éve kollektív munkaügyi vitát kezdeményezett többek közt Kóka Jánossal létrejött azon megállapodás kikényszerítésére, amelynek eredményeképpen a MÁV Cargo eladásából befolyt bevétel egy része a MÁV munkavállalói körében szétosztásra kerül. Szakszervezetünk igénye a MÁV-Zrt., a MÁV-START  Zrt. és a MÁV-GÉPÉSZET Zrt. munkavállalóira vonatkozik, és fejenként 250.000 Ft az az összeg, amelyért az említett idő alatt számos sztrájkot kényszerültünk meghirdetni.
Ugyancsak sztrájkkal támogatott követelésünk, hogy a MÁV-START Zt., ill. a MÁV-GÉPÉSZET Zrt. megalakulását követően a munkáltatói jogutódlással átvett munkavállalók egyszeri 10%-os bérfejlesztésben részesüljenek. 

Mindezidáig ezen követeléseink egyike sem teljesült, ezért keressük meg Önt, mellékelve az elődjéhez – aki köztudomásuan akadályozta levelemben említett követelésekben a tisztességes egyezség létrejöttét - e tárgyban írt leveleim másolatát, remélve, hogy azokat áttanulmányozva módot talál a konfliktus rendezésére. Szakszervezetünk nem mond le a kollektív munkaügyi vitákban támasztott egyetlenegy követeléséről sem, de reméli, hogy az elmúlt időben folytatott sztrájkok arra sarkallják Önt, hogy felülvizsgálja elődje merev álláspontját, és az érintett társaságok vezetőinél eljár annak érdekében, hogy a két követelés ne terhelje az amúgy is súlyos gondokkal küszködő munkaügyi kapcsolatokat.
Várva válaszát és szíves intézkedését.
Budapest, 2009. december 19.
Melléklet: 5 db levél másolata

